**KLAIDŲ, NUSTATYTŲ PASKELBTOJE ATLIEKŲ APSKAITOS STATISTINĖJE INFORMACIJOJE, TAISYMAS IR INFROMAVIMO APIE ATLIKTUS TAISYMUS PROCEDŪRA**

**I SKYRIUS**

**BENDROSIOS NUOSTATOS**

1. Klaidų, nustatytų paskelbtoje atliekų apskaitos statistinėje informacijoje, taisymo ir informavimo apie atliktus taisymus procedūra (toliau – Procedūra) nustato atliekų apskaitos statistinės informacijos klaidų taisymo procedūrą ir Aplinkos apsaugos agentūros (toliau – Agentūra) tinklalapyje informacijos vartotojams pateikimo tvarką.
2. Už atliekų apskaitos statistinės informacijos parengimą, skelbimą ir nustatytų klaidų taisymą atsakingas Agentūros Atliekų licencijavimo skyrius (toliau – AL skyrius).
3. Statistinė informacija rengiama vadovaujantis Oficialiosios statistikos darbų programa bei vadovaujantis teisės aktuose nustatytais reikalavimais.
4. Visa atliekų apskaitos statistinė informacija skelbiama ir teikiama visuomenei nemokamai Agentūros tinklalapyje (https://gamta.lt).
5. Atliekų apskaitos statistinė informacija skelbiama pagal Agentūros tinklalapyje paskelbtą statistikos skelbimo kalendorių.
6. Visi vartotojai turi vienodas teises gauti statistinę informaciją. Statistinė informacija yra skelbiama statistinės informacijos skelbimo dieną, nurodytą Statistikos skelbimo kalendoriuje.
7. Statistinės informacijos sklaidos formos ir būdai – informaciniai pranešimai, statistikos leidiniai, teminės lentelės, atsakymai į vartotojų užklausas ir kitos galimos informacinės laikmenos. Atsakant į užklausą, statistinė informacija pagal galimybes teikiama pareiškėjo pageidaujama forma (raštu, kompiuterine laikmena, žodžiu ir kt.).
8. Siekiant statistikos vartotojui suteikti kuo išsamesnę informaciją apie statistinius rodiklius, Agentūros tinklalapyje skelbiami statistinių rodiklių metainformacijos aprašai bei kita susijusi informacija.

**II SKYRIUS**

**PAGRINDINĖS SĄVOKOS**

9. Vartojamos sąvokos:

**Statistikos skelbimo kalendorius** – Agentūros tinklalapyje pateikiamas statistikos įvykiųkalendorius, apimantis informacinių pranešimų, teminių lentelių, statistinių rodiklių, rengiamų AL skyriaus, skelbimo terminus.

**Pareiškėjas** – užklausą statistinei informacijai gauti pateikęs vartotojas.

**Užklausa** –pareiškėjo prašymas pateikti statistinę informaciją.

**Vartotojas** –fizinis ar juridinis asmuo, kuris naudojasi ar ketina naudotis statistineinformacija.

10. Kitos šioje Procedūroje neapibrėžtos sąvokos suprantamos taip, kaip jos yra apibrėžtos Lietuvos Respublikos statistikos įstatyme ir kituose teisės aktuose.

**III SKYRIUS**

**REGLAMENTUOJANTYS TEISĖS AKTAI**

11. Statistinė informacija rengiama ir skleidžiama vadovaujantis šiais teisės aktais ir dokumentais:

11.1. 2009 m. kovo 11 d. Europos Parlamento ir Tarybos reglamentu (EB) Nr. 223/2009 dėl Europos statistikos, panaikinančiu Europos Parlamento ir Tarybos reglamentą (EB, Euratomas) Nr. 1101/2008 dėl konfidencialių statistinių duomenų perdavimo Europos Sąjungos statistikos tarnybai, Tarybos reglamentą (EB) Nr. 322/97 dėl Bendrijos statistikos ir Tarybos sprendimą 89/382/EEB, Euratomas, įsteigiantį Europos Bendrijų statistikos programų komitetą (OL 2009 L 87, p. 164);

11.2. Lietuvos Respublikos statistikos įstatymu;

11.3. Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymu;

11.4. Lietuvos Respublikos visuomenės informavimo įstatymu;

11.5. Lietuvos Respublikos viešojo administravimo įstatymu;

11.6. Informacijos apie aplinką Lietuvos Respublikoje teikimo visuomenei tvarkos aprašu, patvirtintu Lietuvos Respublikos Vyriausybės 1999 m. spalio 22 d. nutarimu Nr. 1175;

11.7. Agentūros nuostatais, patvirtintais Lietuvos Respublikos aplinkos ministro 2004 m. liepos 14 d. įsakymu Nr. D1-385;

11.8. kitais teisės aktais, reglamentuojančiais statistinės informacijos rengimą ir sklaidą.

**IV SKYRIUS**

**KLAIDŲ TAISYMAS**

12. Atliekų apskaitos parengtos statistinės informacijos klaidas taiso AL skyrius.

13. Klaidos, pastebėtos paskelbus viešai ar pateikus pareiškėjui statistinę informaciją, turi būti nedelsiant taisomos.

14. Pastebėjus klaidas Agentūros tinklalapyje paskelbtoje atliekų apskaitos statistinėje informacijoje dedama žyma apie teminių lentelių ar statistinių rodiklių patikslinimą ir jo priežastį, kol klaidos nėra ištaisytos, klaidingos statistinės informacijos skelbimas nutraukiamas.

15. Pastebėjus paskelbtos ar pateiktos statistinės informacijos klaidą:

15.1. informaciniame pranešime – AL skyrius nedelsdamas klaidas ištaiso, informuoja informacinio pranešimo gavėją (pvz., žiniasklaidą) ir pateikia teisingą statistinę informaciją;

15.2. teminėse lentelėse – AL skyrius nedelsdamas klaidas ištaiso, Agentūros tinklalapyje paskelbia naujas temines lenteles, ties kuriomis nurodo statistinės informacijos atnaujinimo datas;

15.3. atsakyme į pareiškėjo užklausą – AL skyrius nedelsdamas informuoja pareiškėją apie jam pateiktą klaidingą statistinę informaciją ir išsiunčia ar pateikia atsakymą į pareiškėjo užklausą su patikslinta statistine informacija.

16. Agentūros darbuotojai ar kiti statistinės informacijos naudotojai, pastebėję gautos ar paskelbtos statistinės informacijos klaidą, turi nedelsdami apie tai informuoti atsakingą AL skyriaus darbuotoją, nurodytą atitinkamoje Agentūros tinklalapio rubrikoje.

17. Pastebėjus klaidingos ar netikslios atliekų apskaitos statistinės informacijos viešo citavimo atvejus, AL skyrius, suderinęs su Agentūros direktoriumi, inicijuoja kreipimąsi dėl tokio klaidų paneigimo ir ištaisymo bei vartotojų informavimo.

**V SKYRIUS**

**BAIGIAMOSIOS NUOSTATOS**

18. Pasikeistus Procedūroje nurodytiems teisės aktams, taikomos tų teisės aktų aktualių redakcijų nuostatos.

\_\_\_\_\_\_\_\_\_\_\_\_\_\_\_\_\_